|  |
| --- |
| **Kol. 1:12-23** **“Jy sê jy glo in God, die Seun – ons Here... Wat bedoel jy?”**  *Andries Burger, GK Pinetown, 24 Oktober 2021* |

*Sing:* *Lied 157:1,2; Lied 422:1,2,3; Lied 260:1,2; “Dit borrel in my!”; Lied 417:1,2; “Vrede”*

Met die Apostoliese Geloofsbelydenis as ons rigsnoer is ons besig om saam te besin oor ons gemeenskaplike geloof.

ŉ Geloofsbelydenis is ŉ erkenning of ŉ verklaring wat die waarheid ons weet en aanvaar en glo.

Ons geloof is nie in botsing met die wetenskap nie. Dit is meer as net wetenskap want dit ken en aanvaar ook God se openbaring wat nie gemeet en uitgedink kan word nie.

Geloof is om God te ken en te vertrou uit sy skepping én uit alles wat Hy in die Bybel vir ons bekendmaak. Sy Woord is die bron van ons geloof, en daarom ook van ons geloofsbelydenis.

Al is die waarhede van die Bybel al eeue gelede bekendgemaak, en al is die opsomming daarvan in ons geloofsbelydenis ook al baie lank terug geskryf, is dit elke keer dieselfde waarheid wat nuut bly – elke keer wat ons dit bely.

Geloof is ŉ werkwoord, dit is om só op God se waarhede te vertrou dat dit jou lewe verander want jy is seker daarvan – al kan jy meeste daarvan nie sien nie is dit vir ons so werklik as die bank waarop ons sit, en die lug wat ons inasem.

Die belydenis is baie persoonlik. Elkeen bely “ék” glo – eksélf, persóónlik, nóu hiér en met my héle hart en ál my verstand.

Geloof is persoonlik, maar nie privaat nie –

dit is nie iets wat jy in die geheim doen en eenkant vir jouself hou nie.

Geloof kan gehoor word in wat jy sê - én in wat jy nié meer sê nie;

geloof kan gesien en gevoel word in wat jy doen – én in wat jy nie meer doen nie.

Dit wat jy glo, of liewer Hy in wie jy glo, verander jou om anders te wees as mense wat nie glo nie.

En wie is Hy? Ek glo in God, die Vader en die Seun en die Heilige Gees.

Ons het reeds besin oor ons geloof in God, die Vader.

Ons aanvaar nie net dat Hy Almagtig is en dat Hy die oorsprong is van die ganse skepping nie;

maar ons glo in Hom wat deur Christus ook ons Vader is, en ons vertrou met ons hele hart en al ons verstand dat Hy vir ons sorg. En selfs al gebeur aaklige goed ook met ons, weet ons Hy is by ons om ons krag en moed te gee daarvoor.

Vandag besin ons oor ons geloof in God, die Seun, Jesus Christus.

**<< Lees Kol. 1:11-23 >>**

Die ewige Seun van God het mens geword, die onsigbare God het sigbaar geword in Jesus Christus – in wat Hy gesê het en in wat Hy gedoen het, en selfs nog meer in wat Hy nog gaan doen as Hy weer kom.

Hý is die hoogtepunt van God se openbaring en daarom is “wie Hy is” en “wat Hy doen” die sentrale tema, die hoogtepunt in elke boodskap van elke teks in die hele Bybel.

Soos Paulus in 1 Kor. 2:2 skryf*, 2Ek het my voorgeneem om met julle oor niks anders te praat nie as oor Jesus as die Christus, en wel oor Hom as die gekruisigde.*

Seker ook daarom dat ons belydenis in Hom die grootste deel van die Apostoliese Geloofsbelydenis is.

Daarin bely ons – wie Hy is: God die Vader se “*eniggebore Seun, ons Here;*

En ons bely wat in sy lewe gebeur het, wat Hy gedoen het en nog sal doen:

*“ontvang is van die Heilige Gees, gebore uit die maagd Maria; wat gely het onder Pontius Pilatus, gekruisig is, gesterf het en begrawe is; Hy het die lyding van die hel ondergaan\*; wat op die derde dag opgestaan het uit die dood; opgevaar het na die hemel en sit aan die regterhand van God, die almagtige Vader, waarvandaan Hy sal kom om die lewendes en die dooies te oordeel.”*

Julle sal besef dat hierdie baie meer behels as wat mens in een preek kan hanteer – dit is ŉ leeftyd se genade en vreugde.

Ek gaan eers kortliks fokus op wat Hy gedoen en wat gebeur het, en dan op wie Hy is, en daarna op die impak daarvan is op ons lewens elke dag.

Wanneer jy gedeeltes soos Kolossense 1 lees, soos ons pas gedoen het, dan is dit maklik om te sien dat die inhoud van die belydenisskrifte uit die Bybel kom.

Die belydenis self is mensewerk, maar die waarhede daarin kom met God se gesag uit sy Woord.

Wat het gebeur, wat het die Seun van God gedoen en wat kom nog?

Dit is opvallend dat Paulus in v.16-17 skryf dat God deur sy Seun geskep het – ons bely dan die Vader as skepper van hemel en aarde.

Netso bely ons dat die Vader steeds alles onderhou, maar hier het ons gelees dat alles deur die Seun in stand bly...

Dit is wat die Bybel en ons belydenis bedoel dat die Seun aan die regterhand van die Vader is.

Dit is nie net maar ŉ fisiese plek waar Hy is nie, maar eintlik gaan dit oor sy rol of posisie van uitvoerende mag.

So was dit in die ou tyd dat die Koning op die troon die inisiatief neem en besluite maak oor wat moet gedoen word. Maar dan het Hy nie opstaan om dit self te gaan doen nie, nee, sy Eerste Minister was aan sy regterhand om die Koning se wense uit te voer en te laat uitvoer.

Ons het vandag nog die spreekwoord dat jy die persoon wat jou die meeste help om dinge gedoen te kry, die een wat die hardste werk, jou “regterhand” noem.

Die Seun van God is aan sy regterhand, van ewigheid af al was Hy daar as God se uitvoerende gesag.

Dit is deur die Seun wat die Vader skep en onderhou; dit is deur die Seun wat Hy verlossing bewerk; dit is deur die Seun wat Hy regeer en versorg; deur die Seun sal God ook sy finale oordeel vel.

Wie regeer nou oor die heersers en maghebbers in die wêreld?

Wie regeer oor ons land se regering en oor die raadslede wat ons weer eersdaags gaan verkies? Jesus Christus aan die regterhand van God.

Ons verlosser heers oor alles en almal, Hy is in beheer van al ons omstandighede, dit is deur Hom wat jou liefdevolle, genadige, almagtige, hemelse Vader vir jou sorg...

Jesus Christus, ewige Seun van God, ewig al aan God se regterhand, maar nou ook met ŉ menslike natuur...

Hoe so? Want die ewige, eniggebore Seun van God het mens geword; deur die werk van God die Heilige Gees het ŉ maagd swanger geword.

Dit is ŉ krities belangrike Bybelse waarheid wat ons bely. (“mission-critical”)

Wie nie hierdie bonatuurlike wonderwerk as absolute waarheid aanvaar en glo nie, verwerp enige kans van verlossing deur Jesus Christus.

Slegs op hierdie manier kon Jesus Christus ŉ perfek, sondelose offer wees vir sonde.

Is dit wetenskaplik moontlik dat Maria ŉ seun kon hê sonder ŉ man? Nee.

Moet ons wetenskap verwerp om ŉ maagdelike geboorte van Christus te kan aanvaar? Nee.

Maar God is verhewe bo die skepping...

Dit is waar geloof verder gaan as wetenskap.

Die ewige eniggebore Seun van God se opoffering en sy lyding het al begin toe Hy sy hemelse heerlikheid prysgegee het om mens te word.

Hy het Homself verneder om gelyk aan mense en soos ŉ slaaf te kom leef in die stof, om honger en koue te ken, en moegheid...

Hy het sy heerskappy oor die bose, oor siekte en die natuur so duidelik bewys, maar sy mense wou dit nie aanvaar nie.

Uiteindelik het hulle vir wie Hy sy lewe kom gee het, Hom verwerp en toe Hy vermoor word toe het selfs sy naaste geliefdes Hom verloën, in die steek gelaat.

Sy lewe lank kon Hy die noue band wat Hy van ewigheid af gehad het met sy Vader steeds beleef – in gemeenskap van gebed en deur die Heilige Gees wat in Hom was.

Maar daardie nag, toe almal Hom verlaat en Hy nie kans sien vir die hel wat op Hom wag nie, toe smeek Hy sy Vader vra om Hom van die lyding te spaar...

Maar sy Vader het Hom die lyding nie gespaar nie, want sy raadsplan was anders...

In vrywillige selfverloëning gee Hy Hom toe oor aan ŉ aardse regter wat in onreg oordeel...

Sy verskriklikste lyding kom in die benoudheid aan die kruis –

waar Hy die sonde van sy Vader se uitverkorenes op Hom neem en sy Vader Hom verlaat en Hom met die hel van sy verwerping straf...

Dit is alles wat ons bely, maar die belydenis gee nie die volgorde van sy lyding nie al wil dit nogal so lyk.

Soos trappe van vergelyking bely ons hoe sy lyding al erger geword het –

van die selfverloëning om soos ŉ mense skepsel te word, en daarna al erger en erger, tot by die heel ergste –

die helse lyding om deur se Vader verlaat en gestraf te word.

Hy het nie ná sy dood hel toe gegaan soos party wil beweer en die betekenis van tekste soos 1 Pet. 3:19 verkeerd verstaan of verdraai nie.

Aan die kruis het Hy die lyding van die hel ondergaan.

Daarna,

nadat Hy die straf in Godverlatenheid gedra het,

nadat Hy die prys vir ons sonde betaal het,

het Hy gesê dis volbring en Hy het sy gees oorgegee aan sy Vader,

om dieselfde dag weer in die paradys te wees soos Hy aan die bekeerde rower beloof het.

Moenie die belydenis verkeerd verstaan nie...

Dit is hoekom die Gereformeerde Kerke na deeglike studie en gesprekke met ander kerke die bewoording in 2009 verander het.

Nie meer “neergedaal het na die hel” nie, maar “Hy het die lyding van die hel ondergaan.”

(Kom gesels met my as jy meer inligting daaroor wil hê.)

Genadiglik eindig sy lyding wanneer sy liggaam sterf en sy Gees na sy Vader gaan en drie dae later wek God Hom op uit die dood as ŉ absolute triomf, ŉ bewys en waarborg van sy oorwinning oor die dood, oor die sonde, oor die duiwel...

Die getuienis van sy opstanding is oorweldigend vir enigeen – behalwe hulle wat deur die duiwel verblind is.

Soos Paulus skryf in 1 Kor. 15:5-7. *5Hy het aan Sefas verskyn, daarna aan die twaalf, 6en daarna aan meer as vyf honderd broers tegelyk, van wie sommige al dood is maar die meeste nou nog lewe. 7Daarna het Hy aan Jakobus verskyn en toe aan al die apostels.* En ook aan Paulus.

Wie Jesus se bo-natuurlike, fisiese, liggaamlike opstanding uit die dood verwerp, verwerp daarmee saam die bewys van sy oorwinning.

Meer nog – hulle verwerp die lewende Seun van God, ons Here.

Hulle sal sonder sy heiligheid in hulle eie sonde staan voor sy regterstoel wanneer Hy verseker weer kom om te oordeel.

Dit is wat ons van Jesus Christus glo, dit is belangrik, maar opsigself help dit min – die duiwels weet dit ook.

Die belangrike is dat ons in Hom self glo –

nie vir wat Hy gedoen het en vir wat ons kry nie, maar omdat Hy is wie Hy is!

Wie is Hy?

Jesus Christus, die eniggebore seun van God, ons Here.

“Jesus” is sy mense naam, dieselfde as Josua in die Ou Testament.

Dit beteken Verlosser – noem Hom só het die engel vir Josef gesê, “want dit is Hy wat sy volk van hulle sondes sal verlos.” (Mat. 1:21)

“Christus” is nie sy van nie. Dit is sy amp, sy roeping, sy aanstelling. Hy is die Messias wat in die Ou Testament beloof is, die Gesalfde van God.

God het Hom aangestel as die

perfekte Priester wat vir mense intree voor God en Homself offer as die volmaakte en volkome offer vir al ons sondes.

Hy is die perfekte Profeet wat nie net God in volmaaktheid verkondig nie maar wat die onsigbare God sigbaar maak.

Hy is die ewige, almagtige Koning wat oor alles en almal regeer –

ook oor die wat dit nie wil erken nie. (hulle sal nog hulle les leer...)

Dan verklaar of bely ons ons aanvaarding, ons sekerheid, ons geloof dat daardie man, Jesus Christus, die Eniggebore Seun van God is.

Ek het baie lank in my lewe gewonder oor wat dit regtig beteken...

Die Bybel is baie duidelik dat God van ewigheid al was wie Hy is, sonder verandering.

Daar kon dus nie ŉ tyd gewees het waar God nie reeds Vader, Seun en Heilige Gees was nie. (so asof die Seun eers later gekom het nie...)

Jy sien, wanneer die Bybel verwys na God se eniggebore Seun, dan is die fokus nie oor hoe die Seun ontstaan het nie...

Die bedoeling is om die verhouding tussen God die Vader en God die Seun aan te dui.

Met menslike woorde en begrippe maak God iets van die misterie van Homself bekend.

Neem byvoorbeeld wanneer ek na my oudste seun as my eersgeborene verwys – dan is ek nie besig om te vertel hoe hy my seun ŉ mens geword het nie.

As ek sê hy is my eersgeborene dan wil ek iets van ons twee se verhouding aandui wat anders is as met my ander kinders.

In party kulture is dit ŉ baie belangrike onderskeid want die eersgeborene erf alles en die res moet self sien klaarkom.

Nou wat sê “Eniggebore Seun” van die Vader oor hulle verhouding?

Eerstens dat die Seun enig is – daar is nie nog so een nie, Hy is absoluut uniek.

En dan dat Hy ŉ presiese, identiese beeld van God is –

dis tog wat ons in v. 15 gelees het, dat die Seun die beeld van God is,

en in v. 19 dat God met sy volle wese in die Seun woon.

Ons lees dit ook in Heb.1:3, *3Uit Hom (die Seun) straal die heerlikheid van God en Hy is die ewebeeld van die wese van God...*

Die Seun is nie net ŉ weerkaatsing van God se heerlikheid nie, God se heerlikheid self is in Hom en straal uit Hom uit.

Die Seun is dieselfde wese as die Vader, hulle het identies dieselfde DNA

(om weer ŉ menslike beeld te gebruik).

Wanneer ons bely dat Jesus Christus, daardie mens van Nasaret, die Eniggebore Seun van God is, dan glo ons Hy was, en is self God!

Nie maar net ŉ voorbeeld van hoe ons moet lewe nie, nie net maar ŉ profeet nie, maar God self!

Al het Hy eers sowat 2000 haar gelede mens geword, was Hy self al vir ewig God en sal Hy dit vir ewig wees.

En daarom dat ons byvoeg dat Hy Here is.

Dit is Hy wat as Messias verwag is deur al die eeue van die Ou Testament,

dit is Hy wat sou kom om die slang se kop te vermorsel,

dit is Hy wat die ewige Koning is uit die nageslag van Dawid.

Daardie man wat Homself verneder het deur gehoorsaam te wees tot die dood aan die kruis, en toe na drie dae uit die dood opgestaan het –

dit is aan Hom wat God ŉ naam gegee het voor wie elke knie in die hemel en op die aarde en onder die aarde sal buig en elke tong sal erken –

“Jesus Christus is die Here!” (Fil. 2:1-11)

En deur geloof is Hy ons Here, ons erken en aanvaar sy heerskappy, ons buig onderdanig in gehoorsaamheid voor Hom.

Nie oor wat Hy gedoen het en wat ons daaruit ontvang nie – maar in die eerste plek oor wie Hy is, God self.

Besef ons wat ons so gereeld sê as ons in belydenis verklaar dat ons glo in Jesus Christus, die Eniggebore Seun van God, ons Here?!

Sal ons dan nog lewe soos ons aan gewoond is, soos al die mense om ons ook maar lewe? Dit kan tog nie!

Hy het ons met God versoen en stel ons heilig, sonder smet van sonde, onberispelik voor God soos ons in v.22 gelees het.

Sou ons dan nog aanhou met verskonings hoekoms ons voortgaan om dinge te doen wat ons weet teen sy wil is? Sekerlik nie!!

Sal ons nog hunker na wat ons wil doen en waarvan ons hou en hoe ons aan dinge gewoond is?

Hy, ons Here is God se regterhand uitvoerende gesag wat vir ons sorg.

Sal ons dan nog vaskyk in hierdie ou lewe se hartseer en vreugdes?

Nee as jy Hom volg moet jy jouself verloën en die kruis dra wat Hy vir jou bestem. Moenie daarteen skop en dit vir jou so swaar maak nie – kom na Hom toe nooi Hy uit.

Mat. 11:28-29, *28Kom na My toe*, sê Jesus Christus, die Eniggebore Seun van God, ons Here. *28Kom na My toe, almal wat uitgeput en oorlaai is, en Ek sal julle rus gee. 19Neem my juk op julle en leer van My, want Ek is sagmoedig en nederig van hart, en julle sal rus kry vir julle gemoed. 30My juk is sag en my las is lig.*

En in Joh. 14:11 sy oproep, *11Glo in My, omdat Ek in die Vader is en die Vader in My...* **Amen**